Zriadenie Národnej pandemickej komisie Slovenskej republiky

Národná pandemická komisia je multirezortnou komisiou, ktorá  vo svojej činnosti vychádza z odporúčaní SZO a zo špecifických podmienok na Slovensku. Navrhuje, prijíma a kontroluje úlohy na zabezpečenie Pandemického plánu v medzipandemickom a následne v pandemickom období, prípadne tento plán aktualizuje. Komisia podáva návrhy  právnych noriem  na zabezpečenie pandemického plánu, prerokováva a schvaľuje spôsob rozdelenia finančných prostriedkov určených na zvládnutie pandémie, spolupracuje so SZO a jej  referenčnými pracoviskami a metodicky usmerňuje prácu krajských protiepidemických komisií. 
Odporúčame, aby Národná komisia bola zriadená pri Ministerstve zdravotníctva SR (MZ SR) a aby členov komisie menoval minister zdravotníctva na návrh dotknutých rezortov, vládnych a mimovládnych organizácií. Národná komisia v SR by mala byť zložená z nasledovných členov: Hlavný hygienik SR – predseda komisie, riaditeľka Sekcie epidemiológie ŠZÚ SR, vedúci NRC pre chrípku v SR na ŠZÚ SR, riaditeľ Sekcie stratégie  zdravotnej starostlivosti MZ SR, riaditeľ Odboru štátnej liekovej politiky MZ SR, zástupca Združenia zdravotných poisťovní, zástupcovia Ministerstva práce, sociálnych vecí a rodiny SR, Ministerstva financií SR, Ministerstva školstva SR, Ministerstva obrany SR, Ministerstva vnútra SR, Ministerstva spravodlivosti SR, Ministerstva dopravy, pôšt a telekomunikácií SR, Ministerstva životného prostredia SR, Ministerstva hospodárstva SR, Ministerstvá pôdohospodárstva - Štátnej veterinárnej správy, Slovenskej akadémie vied, Slovenského Červeného kríža a zástupca pre styk s médiami. Činnosť národnej pandemickej komisie zabezpečuje výkonný výbor, ktorého predsedom je Hlavný hygienik SR, členmi sú riaditeľka Sekcie epidemiológie MZ SR, riaditeľ Sekcie stratégie zdravotnej starostlivosti MZ SR, riaditeľ Odboru štátnej liekovej politiky MZ SR, vedúci NRC pre chrípku v SR na ŠZÚ SR. Národná pandemická komisia zasadá a pracuje v zmysle rokovacieho poriadku a štatútu. Národná komisia môže prizývať na svoje zasadnutie zástupcov ďalších inštitúcií a organizácií, resp. expertov podľa potreby. 

Úlohy: 
1.	Zriadiť pandemickú komisiu, menovať jej členov, vypracovať jej štatút a rokovací poriadok.      
                            Z : Hlavný hygienik SR                               T : september 2001

2.	Zriadiť výkonný výbor a menovať jeho členov. 
          Z : Hlavný hygienik SR                               T : september 2001

Plán opatrení pre prípad pandémie chrípky v  Slovenskej republike

Úlohy, ktoré je potrebné plniť v medzipandemickom období a v čase pandémie:

I.	Surveillance chrípky 
II.	Opatrenia na zamedzenie vzniku a šírenia  nákazy
III.	Výroba, dovoz,  registrácia a distribúcia očkovacej látky 
IV.	Liečba ochorení a komplikácií chrípky, vrátane zabezpečenia zásobovania liekmi a plánu reprofilizácie lôžok
V.	Výchova obyvateľstva k prevencii ochorenia a  informovanosť obyvateľstva o vývoji epidemiologickej situácie a prijatých opatreniach
VI.	Zabezpečenie chodu verejného života a hospodárstva

ad  I. Surveillance chrípky (nepretržitý dohľad nad všetkými faktormi, ktoré   ovplyvňujú výskyt a šírenie chrípky)

a)  sledovanie chorobnosti na chrípku a rozdelenie ochorení v ľudskej populácii.

Na Slovensku sa sleduje chorobnosť na chrípku a chrípke podobnými akútnymi respiračnými ochoreniami. Povinné hlásenie upravuje ods.7 §15 Vyhlášky MZ č.79/1977 o opatreniach na predchádzanie prenosným ochoreniam v znení neskorších predpisov. Klinická definícia chrípky podľa odporúčaní SZO (WHO Recommended Surveillance Standards Second edition – October 1999, S157) je chrípka ochorenie s náhlym začiatkom, s teplotou vyššou ako 38 °C, s prítomnosťou aspoň jedného z respiračných príznakov, ako sú kašeľ, bolesť hrdla, nádcha a s prítomnosťou aspoň jedného z celkových príznakov, ako sú bolesť hlavy, bolesť svalov, bolesť kĺbov, zimnica, schvátenosť. Chorobnosť sa sleduje na základe hlásenia, ktoré vykonávajú všetci lekári prvého kontaktu v zmysle nariadenia Hlavného hygienika č.SOZO 9099/97/ŠZÚ SR zo dňa 24.9.1997. Hlási sa pravidelne týždenne v priebehu celého roka za obdobie 7 dní začínajúcich v piatok a končiacich vo štvrtok s označením kalendárneho týždňa, v ktorom je zber ukončený. Hlásenie obsahuje počet klinicky potvrdených ochorení podľa vekových skupín 0-5 r., 6-14 r., 15-59 r., 60+ r., počet komplikácii podľa druhu a uvedených vekových skupín, počet práceneschopných a úmrtí. Hlásené údaje sa spracovávajú na okresnej, krajskej a celoštátnej úrovni. Na spracovávanie údajov sa v súčasnosti využíva sieťové spojenie 10 ŠZÚ so ŠZÚ SR a špeciálny počítačový program „Chrípka“ vytvorený v Informačnom systéme hygieny, epidemiológie a mikrobiológie (ISHEM). Pracoviská ISHEMu sú vybudované na všetkých 36 ŠZÚ. Z technických a finančných dôvodov však zatiaľ 26 ŠZÚ nie je do počítačovej siete  programu chrípka zapojených. 

b)	sledovanie a identifikácia vírusov chrípky cirkulujúcich v ľudskej populácii

Laboratórna diagnostika chrípky a chrípke podobných infekcií sa vykonáva izoláciou vírusu a identifikáciou jeho subtypu, dôkazom vírusu, resp. antigénu vírusu bez bližšej identifikácie a sérologickým dôkazom štvornásobného vzostupu titra protilátok v akútnom a rekonvalescentnom sére. 
Pokusy o izoláciu vírusu a  dôkazové reakcie sa vykonávajú v štyroch virologických laboratóriách na Slovensku, a to v laboratóriu NRC pre chrípku na Štátnom zdravotnom ústave (ŠZÚ) SR v Bratislave,  v laboratóriách ŠZÚ Košice a Banská Bystrica a v laboratóriu Vojenského ústavu hygieny a epidemiológie. Bližšia identifikácia izolovaných kmeňov vírusu  chrípky sa robí v NRC, ktoré  zároveň  spolupracuje s laboratóriom SZO v Londýne, kde sa overujú výsledky identifikácie vykonanej v NRC. Laboratórne výsledky z uvedených štyroch pracovísk sa hlásia v čase chrípkovej sezóny 1x týždenne, mimo sezóny 1x mesačne do NRC.
Odber materiálu na virologické vyšetrenie vykonávajú ošetrujúci lekári v spolupráci s epidemiológom po dohovore s pracovníkmi spádového virologického laboratória. Frekvencia odberov a klinická indikácia laboratórneho potvrdenia etiológie ochorenia nie je v súčasnosti definovaná. Odobratie vzorky závisí od osobného prístupu ošetrujúceho lekára. Laboratórna surveillance chrípky bude upravená v odbornom usmernení.

c)	sledovanie a identifikácia vírusov chrípky cirkulujúcich u zvierat

Zachytiť nový drift alebo shift vírusu chrípky je možné jedine pri plošnom a priebežnom monitorovaní cirkulujúcich vírusov v priebehu celého roka nielen u človeka, ale aj u zvierat. Cieľom tohto mapovania je zistiť stupeň  driftových zmien, ktoré by mohli viesť k antigénnemu shiftu. Laboratórnu diagnostiku chrípky u zvierat zabezpečuje Referenčné laboratórium pri Štátnom veterinárnom ústave v Nitre. 

Úlohy:
1.	Pokračovať v surveillance chrípky
                                 Z : Hlavný hygienik SR                                     T : priebežne
2.	Vypracovať odborné usmernenie na vykonávanie surveillance chrípky.
                                 Z : Hlavný hygienik SR                                     T : september 2001
3.	Zvýšiť úroveň laboratórnej diagnostiky chrípky technickým vybavením laboratórií 
                                 Z : Hlavný hygienik SR                                     T : priebežne
4.  Zabezpečiť funkčnosť počítačového programu „Chrípka“ v rámci Informačného systému hygieny, epidemiológie a mikrobiológie.
                                 Z : Hlavný hygienik SR                                     T : priebežne
5. Vypracovať spôsob monitorovania vírusov cirkulujúcich u zvierat a začať s jeho 
     realizáciou
                                 Z : Štátna veterinárna správa                             T : december 2001      

ad. II. Opatrenia na zamedzenie vzniku a šírenia nákazy

a)	všeobecné opatrenia

V epidémii sa prijímajú resp. odporúčajú nasledovné opatrenia:
-	v ambulantných zdravotníckych zariadeniach: posilnenie lekárskej pohotovostnej služby, vyčlenenie osobitných čakární, alebo ordinačných hodín pre  pacientov s  chrípkovým ochorením, prerušenie činnosti detských poradní 
-	v lôžkových zdravotníckych zariadeniach: izolovanie chorých na chrípku od ostatných pacientov, obmedzenie prijímania nových pacientov,  vytvorenie rezervy lôžok najmä do pohotovostných služieb, obmedzenie neurgentných chirurgických výkonov, zákaz návštev, vylúčenie chorého personálu, zabezpečenie bariérovej  ošetrovateľskej techniky
-	v lekárňach: posilnenie lekárenskej pohotovostnej služby, zabezpečenie dostatku liekov na liečbu chrípky a jej komplikácií
-	v školských a predškolských zariadeniach: sprísnenie vstupného filtra, včasná izolácia chorých, prerušenie vyučovania na školách 
-	v domovoch sociálnych služieb: izolovanie chorých na chrípku od ostatných obyvateľov, obmedzenie prijímania nových obyvateľov, zákaz návštev, vylúčenie chorého personálu
-	v mestách a obciach: obmedzenie hromadných podujatí, zdravotná výchova obyvateľstva 

Rozsah prijímaných opatrení závisí od aktuálnej epidemiologickej situácie. Na okresnej, krajskej a celoštátnej úrovni ich nariaďuje príslušný orgán na ochranu zdravia. Na lokálnej úrovni môžu opatrenia prijímať riaditelia organizácií, resp. zodpovední pracovníci napr. riaditelia nemocníc, riaditelia škôl, prednostovia mestských a obecných úradov na návrh príslušného protichrípkového výboru.
V prípade pandémie bude prijímanie opatrení koordinovať Národná pandemická komisia. 

b)	 špecifické opatrenia – očkovanie proti chrípke a pneumokokovým infekciám

Na Slovensku sa očkovanie vykonáva v  zmysle  Vyhlášky MZ  SR č. 79/1997 Z. z., v znení vyhlášky č.54/2000 o opatreniach na predchádzanie prenosným ochoreniam a Odborného usmernenia MZ SR o vykonávaní a kontrole očkovania v SR, uverejneného vo Vestníku MZ SR čiastka 5-7 zo dňa 15.3.1999. Očkovanie sa odporúča všeobecne, najmä však osobám umiestneným v liečebniach pre dlhodobo chorých, geriatrických centrách a domovoch sociálnych služieb. Ďalej sa očkovanie odporúča vykonať u všetkých osôb       65-ročných a starších, u osôb s chronickým ochorením dýchacích ciest, srdcovo-cievneho aparátu, s metabolickými, renálnymi a imunitnými poruchami (bez ohľadu na vek), u ich rodinných kontaktov, ako aj u zdravotníckych pracovníkov,  ktorí sa o horeuvedené osoby starajú. Zaočkovanie je potrebné vykonať každoročne. V čase blížiacej sa pandémie bude potrebné zabezpečiť očkovanie riadiacich  pracovníkov, pracovníkov zásobovacích zložiek, políciu, vojsko, pracujúcich v energetike, v potravinárskom priemysle, v obchodoch, zamestnancov pôšt a telekomunikácií, požiarnikov a pod.   
Očkovacia látka je hradená v zmysle zákona o liečebnom poriadku č.98/1995 Z.z. a Odborného usmernenia MZ SR Indikačný zoznam   pre úhradu očkovacích látok poisťovňami uverejneného vo Vestníku č. 17-18 zo dňa 16.12.1997 nasledovne : Zo štátneho rozpočtu je hradená očkovacia látka pre osoby umiestené v liečebniach pre dlhodobo chorých, geriatrických centrách, domovoch sociálnych služieb. Zdravotné poisťovne hradia očkovaciu látku pre osoby 65-ročné a staršie, s výnimkou osôb, ktorým hradí očkovaciu látku štát. Zdravotné poisťovne uhrádzajú očkovaciu látku aj dispenzarizovaným pacientom (bez ohľadu na vek) s chronickými ochoreniami dýchacích ciest, srdcovo-cievneho aparátu, metabolickými, renálnymi a imunitnými  poruchami, zdravotníckym pracovníkom, ktorí prichádzajú do priameho kontaktu s pacientom a príslušníkom jednotiek Armády SR povereným špeciálnymi úlohami. Ďalej je hradené osobou, ktorá žiada o očkovanie, alebo ktorej očkovanie odporúča lekár a nepatrí do skupiny hore uvedených osôb.
Spolu s očkovaním proti chrípke sa odporúča vykonať aj očkovanie proti pneumokokovým ochoreniam, u ktorého však nie je potrebné každoročné preočkovanie, pretože imunita po očkovaní pretrváva 3 roky. 

Úlohy:  
1.	Zabezpečiť realizáciu efektívnych všeobecných a špecifických opatrení v medzipandemickom a pandemickom období
        Z: Hlavný hygienik SR	                                                                      
            riaditeľ Sekcie stratégie zdravotnej starostlivosti MZ SR            T:   priebežne
2.	Implementovať zásady očkovania proti chrípke a proti pneumokokovým ochoreniam v praxi 
        Z :  Hlavný hygienik SR	                                                                      
               riaditeľ Sekcie stratégie zdravotnej starostlivosti MZ SR           
riaditeľ Sekcie operatívnych činností MZ SR                             T:   priebežne

ad III.  Výroba, dovoz,  registrácia a distribúcia očkovacej látky

Očkovacia látka proti chrípke je špecifická tým, že sa pre každú sezónu mení jej zloženie. V súčasnosti sú dostupné vakcíny, ktoré obsahujú tri kmene vírusu chrípky zhodné, resp. antigénne podobné tým, ktoré pre nadchádzajúcu chrípkovú sezónu, každoročne vo februári odporučí na svojom zasadaní skupina expertov SZO. Sú to kmene vírusu chrípky typu A (H3N2), A(H1N1) a typu B. V priebehu ôsmich mesiacov, t.j. od februára do septembra sa očkovacia látka vyrobí, otestuje, schváli a registruje. V súčasnosti je na Slovensku registrovaných 5 druhov očkovacích látok proti chrípke: Subinvira (výrobca Imuna Šarišské Michaľany, š.p.), Vaxigrip (Aventis Pasteur), Fluarix (SmithKline Beecham),  Influvac (Solvay Duphar), Begrivac (Behring). Jediný slovenský výrobca vakcíny - štátny podnik Imuna Šarišské Michaľany však zastavil výrobu a pre sezónu 2000/2001 vakcínu nedodal. Dovoz vakcín zo zahraničia zabezpečuje v jednotlivých sezónach 4-6 dovozcov, ktorých dovoz a distribúciu do zdravotníckych zariadení povolilo MZ SR. Vakcína, ktorá je uhrádzaná zo štátneho rozpočtu sa distribuuje cestou ŠZÚ SR, inak uhrádzaná vakcína sa distribuuje prostredníctvom lekární.
Je pravdepodobné, že v prípade pandémie chrípky bude očkovacia látka dodávaná v etapách a jednotlivé  skupiny obyvateľstva budú očkované postupne. 
Na základe dnešných poznatkov sa odhaduje, že vakcína proti novému pandemickému subtypu chrípky bude dostupná najskôr 6 mesiacov po jeho diagnostikovaní. Očkovacia látka sa vyrába pomnožením vírusov chrípky na kuracích zárodkoch a jej výroba je kapacitne celosvetovo obmedzená. V čase pandémie sa síce predpokladá strojnásobenie výroby, nakoľko sa bude produkovať iba jeden kmeň vírusu, avšak je takmer isté, že aj napriek tomu nepokryje požiadavku. V čase pandémie, budú krajiny vyrábajúce očkovaciu látku uspokojovať prioritne vlastné potreby a až následne očkovaciu látku exportovať. Z uvedeného vyplýva, že obnovenie výroby očkovacej látky proti chrípke na Slovensku je strategickou úlohou. Aby dovážaná vakcína nebola prednostne dodaná iným krajinám je potrebné zmluvne zabezpečiť dodávku vakcíny s obsahom pandemického kmeňa vírusu chrípky. 

Úlohy:
1.	Uzavrieť zmluvy o budúcej zmluve s dodávateľmi importovaných vakcín o dodávke vakcíny s obsahom pandemického kmeňa vírusu chrípky.
Z: Hlavný hygienik SR				              T: december 2001
2.	Vypracovať plán potreby očkovacej látky v etapách na očkovanie jednotlivých skupín  obyvateľstva v SR.
Z: Národná pandemická komisia				   T: december 2002
3.	Zabezpečiť výrobu vakcíny v Imune, Šarišské Michaľany, š.p. 

ad IV.	Liečba ochorení a komplikácií chrípky, vrátane zabezpečenia zásobovania  liekmi a  plán reprofilizácie lôžok

Liečba chrípky je najčastejšie symptomatická. Spočíva v podávaní antipyretík, liekov proti zápalom sliznice horných dýchacích ciest, proti kašľu, dostatočného prívodu tekutín a v kľude na lôžku. Na Slovensku je z celkového počtu  ochorení hlásených priemerne 6% komplikácií. Najčastejšie komplikácie sú bronchopneumónie a sinusitídy, najzávažnejšie pneumónie. Bakteriálne komplikácie chrípky sa liečia antibiotikami. Z antivírusových prípravkov sú dostupné inhibítory neuraminidázy. 
Pri plánovaní liekov treba  brať do úvahy to, že chrípka zhoršuje priebeh základných chronických ochorení ako sú poruchy srdcovo-cievneho aparátu, chronické ochorenia dýchacích ciest, obličiek, látkovej výmeny a iné. Štandardné terapeutické postupy MZ SR neuvádzajú liečbu chrípky antivírusovými preparátmi na báze inhibítorov neuraminidázy,  preto je potrebné vypracovať komplexný materiál o liečbe chrípky a jej komplikácií v interpandemickom a pandemickom období.
V prípade pandémie sa očakáva zvýšený tlak na nemocničné lôžka, preto je potrebné okrem obmedzenia neurgentných hospitalizácií vypracovať plán reprofilizácie lôžok v nemocniciach každého okresu a zabezpečiť uhrádzanie liekov na liečbu chrípky a jej komplikácií  zdravotnými poisťovňami.
. 
Úlohy: 
1.	Vypracovať komplexný materiál o liečbe chrípky a jej komplikácií. 
Z : riaditeľ Sekcie operatívnych činností MZ SR                   
T : september 2002

2.	Vypracovať plán reprofilizácie lôžok v jednotlivých okresoch
                        Z :Hlavný hygienik SR
                             riaditeľ Sekcie stratégie zdravotnej starostlivosti MZ SR 
                        T: september 2001	

3.	Zabezpečiť uhrádzanie liekov na liečbu chrípky a jej komplikácií zdravotnými poisťovňami.
                        Z : riaditeľ Sekcie stratégie zdravotnej starostlivosti  MZ SR		            
                             riaditeľ Sekcie ekonomickej                                        
                        T: priebežne

ad V. Výchova obyvateľstva k prevencii ochorenia a  informovanosť obyvateľstva o vývoji epidemiologickej situácie a prijatých opatreniach

a)	Zdravotná výchova obyvateľstva

sa zameriava na spôsoby a možnosti ako predchádzať a obmedziť šírenie ochorení. Vykonávajú ju  všetci zdravotnícki pracovníci v spolupráci s oddeleniami výchovy ku zdraviu ŠZÚ v SR podľa plánu akcií, ktorý  sa vypracováva pred chrípkovou sezónou. Pri výchove obyvateľstva sa využívajú všetky dostupné  prostriedky.

b)	Informovanosť obyvateľstva 

V medzipandemickom období zabezpečuje informovanosť o priebehu chrípkovej sezóny na Slovensku Národné referenčné centrum (NRC) pre chrípku zriadené na ŠZÚ SR v Bratislave. Vychádza pri tom z analýzy sledovaných ukazovateľov, hlásení zo ŠZÚ v SR, výsledkov laboratórnej diagnostiky a analýzy chrípkovej sezóny vo svete, najmä v susedných štátoch. NRC pre chrípku podáva informácie Ministerstvu zdravotníctva SR, všetkým ŠZÚ v SR, niektorým domácim zainteresovaným inštitúciám a medzinárodným inštitúciám v rámci medzinárodného programu surveillance chrípky. MZ SR priebežne informuje o epidemiologickej situácii vo výskyte chrípky tlačové agentúry TASR a SITA a pre dostupnosť týchto informácií využíva svoju internetovú stránku http://www.health.gov.sk V prípade pandémie chrípky bude podávať informácie o epidemiologickej situácii tlačový tajomník Národnej pandemickej komisie.

Informácie o vývoji chorobnosti v okresoch a krajoch zabezpečujú príslušné štátne zdravotné ústavy.   

Úlohy: 
1.	Zabezpečiť výchovu obyvateľstva k prevencii ochorenia
                               Z : Hlavný hygienik SR                     				T: priebežne	
2.	Zabezpečiť informovanosť odbornej i laickej populácie o priebehu chrípkovej sezóny a prijatých opatreniach
                              Z : Hlavný hygienik SR              					T : priebežne

ad VI.	Zabezpečenie chodu verejného života a hospodárstva   

Chrípkové pandémie, ako aj veľké epidémie môžu mať vzhľadom na vysokú chorobnosť a smrtnosť  závažný sociálny a ekonomický dopad. Ohrozujú zásobovanie obyvateľstva základnými životnými zložkami a chod národného hospodárstva. Pre tieto situácie je preto potrebné vypracovať plán zásobovania obyvateľstva pitnou vodou, elektrickou energiou, plynom, benzínom, potravinami a pod. Taktiež je potrebné z dôvodu očakávanej vysokej úmrtnosti vypracovať plán lokalít na pochovávanie mŕtvych. Pri zabezpečovaní úloh Pandemického plánu na okresnej úrovni sa postupuje podľa  Plánov opatrení pri mimoriadnych výskytoch infekčných ochorení,  ktoré je však potrebné zjednotiť, doplniť a pravidelne jedenkrát ročne aktualizovať.	

Úlohy:
1.	Zabezpečiť chod verejného života a hospodárstva 
                     Z : Národná pandemická komisia                      		   T : priebežne

2.	Aktualizovať Plány opatrení pri mimoriadnych výskytoch infekčných ochorení 
                     Z : Hlavný hygienik SR                                   			   T : december 2002    

Na základe požiadaviek Svetovej zdravotníckej organizácie Ministerstvo zdravotníctva SR pravidelne informuje SZO o všetkých aktivitách v Slovenskej republike týkajúcich sa prípravy na zvládnutie očakávanej  pandémie chrípky.